google/wiki40b huggingface dataset:
קלייטון (קליפורניה)

היסטוריה

העיר תוכננה ונבנתה בשנת 1857 על ידי ג'ואל הנרי קלייטון (Joel Henry Clayton; חי בין השנים 1812–1872) ועל ידי שני אחיו הצעירים. קלייטון נולד בעיירה בגסוורת', כיום בקסוורת' שבמחוז דרבישייר, אנגליה, והיגר לארצות הברית בשנת 1837. לאחר שגר במספר מדינות, החליט קלייטון להשתקע יחד עם רעייתו מרגרט (1820–1908) ויחד עם בני משפחתו בכפר משלו לרגלי הר דיאבלו. 
העיר קלייטון נקראת אמנם על שמו של ג'ואל קלייטון, אך רק בגלל הטלת מטבע. ג'ואל קלייטון וצ'ארלס ריין (Charles Rhine) הקימו יחד את העיירה, ושניהם רצו שהמקום ייקרא על שמם. אם ריין היה מנצח, שמה של העיר היה נקבע כ"ריינסוויל", אך קלייטון ניצח והעיר נקראה על שמו. ג'ואל קלייטון ואשתו מתו בקלייטון ונקברו בבית הקברות לייב אוק (Live Oak ) הממוקם כיום בעיר קונקורד.
העיר שיגשגה במהלך בהלת הפחם שהתרחשה במזרח המחוז של קונטרה קוסטה, במחצית השנייה של המאה ה-19. כן נמצאו בעיר מרבצי נחושת, דבר שהוסיף לשגשוגה באותה העת. משרד הדואר הראשון בעיר הוקם בשנת 1861. בשנת 1864 פרצה שריפה גדולה בעיר אשר גרמה לנזקים גדולים וכמעט החריבה את העיר. בשנות ה-60 של המאה ה-20, ניסו חלק מתושבי המקום להביא לכך שקלייטון תתאחד עם העיר קונקורד, אך הניסיון הזה נכשל. 
קלייטון הוכרזה כעיר, ה-13 במספר במחוז קונטרה קוסטה, ב-3 במרץ 1964.

תקשורת

בעיר קלייטון קיימת תפוצה של העיתון היומי "הקונטרה קוסטה טיימס", הנדפס על ידי "קבוצת החדשות של אזור המפרץ - המפרץ המזרחי" (חלק מחברת העיתונות "מדיה ניוז גרופ", דנוור, קולורדו), עם משרדים בעיר וולנט קריק. כן קיימת תפוצה של העיתון "הקלייטון פיוניר" (The Clayton Pioneer).
ישנו גם אתר חדשות מקומי, "claycord.com", בלוג פרטי המכסה אירועים מקומיים ומיועד לתושבי קלייטון ולתושבי קונקורד הסמוכה.
אייס אוף בייס

היסטוריה

ב-1986 הקים ג'ונאס ברגרן יחד עם שניים מחבריו להקת טכנו בשם "Tech Noir". ג'ונאס צירף עד מהרה את אחיותיו, מאלין וג'ני ברגרן לתרום את קולותיהן לקטעי קישור. בשנים 1989-1990 שני הבחורים הנוספים עזבו את הלהקה לטובת קריירות אחרות ובמקומם הצטרף אוּלְף. שם הלהקה שונה ל"אייס אוף בייס" (אס של בסיס, בתרגום לעברית).
נסיונות לחתום על חוזה עם חברות תקליטים בשוודיה העלו חרס, ובשנת 1992 הוחתמה הלהקה בחברת התקליטים הדנית, Mega Records. באותה השנה, הוציאה הלהקה את הסינגל הראשון "Wheel Of Fortune" בדנמרק. הסינגל הופץ שלוש פעמים במרווחים של חצי שנה עד שלבסוף קיבל הכרה ושהה במקום השני במצעד הסינגלים הדני, כשבמקום הראשון נמצא הסינגל השני - "All That She Wants" (שהופק על ידי המפיק השוודי הנודע דניז פופ). הסינגלים זכו להצלחה מפתיעה גם מחוץ לאירופה (ארצות הברית, יפן ואוסטרליה). אלבום הבכורה של הלהקה, Happy Nation, נמכר ביותר מ-23 מיליון עותקים ברחבי העולם ונכנס לספר השיאים של גינס כאלבום הבכורה של להקה הנמכר ביותר בכל הזמנים.
עם ההצלחה גם הגיעו שמועות לגבי עברו המפוקפק של אולף כנאו-נאצי אשר גרמה למבוכה בקרב הלהקה ובמסיבת עיתונאים מיוחדת אולף התוודה והתחרט בפומבי על חטאי עברו. אולף סיפר שעבר ילדות קשה שבמהלכה מצא את עצמו הולך ומתדרדר עד שבגיל 17, לאחר מות חברו הטוב ביותר כתוצאה ממלחמת כנופיות, החליט לעשות מעשה ולהפוך את הדף.
לרגל חגיגות יום העצמאות של מדינת ישראל באפריל 1993, הגיעה הלהקה לישראל והופיעה ב-4 מוקדים שונים בארץ - חיפה, ראשון לציון, ב"ש ות"א. ישראל הייתה למעשה המדינה הראשונה שאליה הגיעה הלהקה במסגרת סיבוב ההופעות שעשתה אז בעולם. הביקור וההופעה בפארק הירקון, בה השתתפו למעלה מ-55,000 איש, מצוין בעמוד ביוגרפיה אישית של כל אחד מחברי הלהקה באתר הרשמי שלה כ-"הזיכרון הטוב ביותר מאייס אוף בייס".
אברהם משה באב"ד

הרב אברהם משה באב"ד (כ"ב בכסלו תרס"ט, 16 בדצמבר 1908 - י"א בניסן תשכ"ו, 1 באפריל 1966) היה רבה של סנדרלנד שבאנגליה וחסיד בעלזא.

ביוגרפיה

נולד לטויבא ולרב יוסף דב רבה של טויסט ואב"ד במיקוליניץ, מצאצאי הרב העשיל מקראקא. למד אצל דודו וגיסו, הרב דוד מנחם מאניש באב"ד, רבה של טרנופול, מחבר שו"ת חבצלת השרון. בא' בניסן תרצ"ו נישא לחיה, בתו של קרובו רבי ישראל אריה מרגליות מפרמישלן-לונדון, והקים את ביתו בלונדון.
בשנת תרצ"ח התמנה לעמוד בראש ישיבת "אור ישראל" בלונדון. בשנת תש"ב התמנה לרב קהילת עדת ישראל בעיר. בשנת תש"ז נתמנה לרבה של סנדרלנד, משרה שבה נשא עד פטירתו.
במשך עשרות שנים היה פעיל הרב באב"ד בתנועת אגודת ישראל. בתרצ"ז השתתף בכנסייה הגדולה במרינבד. הוא פרסם מאמרים רבים בעתונות החרדית, ופעל עבור החינוך העצמאי.
האי פיפס

האי פיפס (באנגלית: Pepys Island) הוא אי תעתוע אשר בעבר סברו כי הוא ממוקם כ-390 קילומטרים צפונית לאיי פוקלנד. האי התגלה לראשונה על ידי אמברוז קוולי בשנת 1684 וסומן בהתאם במפות. האי נקרא על שם סמיואל פיפס, מזכיר הימייה האנגלי באותה עת.
מספר מסעות חקר ניסו לזהות את האי במהלך המאה ה-18. ג'ון ביירון זיהה את האי עם האי הצפוני ביותר באיי פוקלנד, אולם חוקרים אחרים ובהם לואי-אנטואן דה בוגינוויל, ג'ורג' אנסון וקפטן ג'יימס קוק המשיכו לחפש את האי עד שנות ה-80 של המאה ה-19, עת התבררה טעות הניווט של קוולי, אשר ככל הנראה זיהה בטעות את אחד מאיי פוקלנד.
אנטונין קפוסטין

הארכימנדריט אנטונין (אנדריי איבנוביץ' קפוסטין (רוסית: Андрей Иванович Капу́стин‏ ) 12 באוגוסט 1817 בכפר באטורינו (Батурино,) במחוז פרם –‏ 24 במרץ 1894 ירושלים) היה איש הכנסייה הרוסית הפרבוסלבית שהקים ויסד מוסדות דת רבים בארץ ישראל. הוא היה חבר החברה הארץ-ישראלית הפרבוסלבית הקיסרית (Императорское православное палестинское общество), חבר כבוד בחברה האימפריאלית לארכאולוגיה, חבר בחברה לארכאולוגיה ועתיקות של אודסה, בחברה הארכאולוגית של אתונה. קיבל אותות כבוד ממסדר סט. ולדימיר מן הדרגה השנייה וממסדר אנה הקדושה מן המדרגה הראשונה. קפוסטין פרסם יותר ממאה ספרים ומאמרים בכתבי עת רוסיים ואחרים. הוא הגדיל מאוד את הנכסים הטריטוריאליים הרוסיים במזרח הקרוב. בנוסף לחובותיו כאיש דת התמסר קפוסטין גם לארכאולוגיה, אסטרונומיה ונומיסמטיקה. כמו כן כתב שירה וצייר.

ביוגרפיה

קפוסטין השתייך למשפחה של כהני דת. אביו העניק לו את החינוך הדתי הראשון. מ-1826 הוא למד בסמינר הקטן של מנזר עלייתה של מריה באיסט (Исеть). לאחר מכן למד בסמינר בפרם. ב- 1836 בסמינר ביקטרינוסלב שם היה דודו הרקטור. הוא המשיך את לימודיו בסמינר בקייב ב-1839 אותו סיים ב-1843 והתמנה להיות מורה לגרמנית ולימד יוונית וגרמנית באקדמיה. ב-7 בנובמבר 1845 קפוסטין סיים את לימודיו והוסמך ככומר על ידי הפטריארך פילרט (דרוזדוב)
ב-1850 נשלח קפוסטין למיסיון הרוסי באתונה. במשך שלוש שנים למד טקסטים של אבות הכנסייה היווניים. בזמן שהותו באתונה פיתח קפוסטין אהבה לעתיקות. בעקבות שהותו שם פרסם ספר בשם כתובות נוצריות עתיקות באתונה (О древних христианских надписях в Афинах) שפורסם בסט. פטרסבורג 1874. ב-1859 המליץ המטרופוליט של מוסקבה שייסע לקונסטנטינופול. 
קפוסטין התעניין מאוד בהיסטוריה של יוון בימי הביניים ומחקריו עודדו מחקר כזה ברוסיה. בסוף חייו היה קפוסטין ידוע כאחד הארכאולוגים המשכילים והמנוסים ביותר בעולם.
אנטונין גם רכש כמות גדולה של כתבי יד עבריים, שהגיעו כנראה מהגניזה הקהירית, ושלח אותם חזרה לסנט פטרבורג.

בארץ הקודש

קפוסטין נשלח בספטמבר 1865 לארץ הקודש, שנשלטה אז על ידי האימפריה העות'מאנית כדי לנהל את המיסיון הרוסי בירושלים. הוא שימש בתפקיד זה עד מותו ב-1894. הוא ראה את עיקר תפקידו בפעולה נגד השפעות של מיסיונים נוצריים לא אורתודוקסיים, כמו הלטינים, ובאיחוד הזרמים האורתודוקסיים השונים. הוא חפר ב-1883 בחלקה שנרכשה סמוך לכנסיית הקבר וגילה סף שער של חומת העיר העתיה מן התקופה הרומאית, לפי האמונה הנוצרית, זוהה סף השער כ"שער המשפט" דרכו יצא ישו מירושלים על מנת להצלב על גבעת הגולגולתא. באותו מקום נבנתה כנסיית אלכסנדר נבסקי, כאשר השרידים הארכיאולוגיים שמורים במרתפה. קפוסטין גם פתח מוזיאונים לעתיקות. הוא נפטר ב-24 במרץ 1894 בירושלים בגיל 77 ונקבר בכנסיית העלייה הרוסית בהר הזיתים.

רכישות

למרות הגבלות תקציביות מצא קפוסטין דרכים לרכוש שטחי אדמה נכבדים בארץ ישראל לטובת הכנסייה הרוסית.
ב-1868 הוא רכש את מתחם מתחם אשל אברהם בהר הזיתים וקצת אחרי כן את שטח האדמה מסביבו, 72,355 מ"ר, עבור כנסיית העלייה הרוסית. ב-1870 קנה מגרש גדול בהר הזיתים כדי לבנות עליו את כנסיית העלייה הרוסית.
ב-1869 בנה קפוסטין בית עבור צליינים ביפו וכנסייה בסגנון נאו-ביזנטי. כמו כן פתח בית לצליינים בטבריה.
ב-1885 פתחה החברה האורתודוקסית בארץ ישראל חמישה בתי ספר לבנות ובנים בנצרת, ביירות. בבתי הספר האלה למדו יותר ממאתיים תלמידים.
קפוסטין פיקח על בניית גנים וכנסיות ביפו, עין כרם, ראמה, גת שמנים ובית ג'אלא.
אנרי השני, מלך קפריסין

מלך קפריסין

אנרי השני עלה לשלטון ממלכת קפריסין והוכתר כמלך המדינה הצלבנית ביום 24 ביוני 1285, אחיו ז'אן השני, מלך ירושלים נפטר זמן קצר לאחר מכן והיסטוריוגרפים צלבניים בני התקופה העלו את הסברה כי הוא הורעל. תקופת שלטונו של אנרי השני בקפריסין נחשבת לתקופת פריחה כלכלית ותרבותית אך אנרי סבל מאפילפסיה שהשפיע קשה על תפקודו ויצרה אווירה של מתח ורגשות שליליים בקרב אצילי ממלכת קפריסין. בשנת 1303 גי דה ליזיניאן, קונטאבל קפריסין ואחיו של המלך, הואשם בבגידה והוצא להורג. בשנת 1306 קשר אמלריך דה ליזיניאן, נסיך צור וקונטאבל של ירושלים (בשלב זה של ההיסטוריה - תארים ריקים מתוכן) עם אבירי מסדר אבירי היכל שלמה להדיח את אנרי וביום 26 באפריל גורש אנרי לארמניה.
בשנת 1310 נרצח אמלריך ואנרי חזר לקפריסין, הוא תפס את השלטון בעזרת אבירי מסדר ההוספיטלרים ביום 26 באוגוסט וערך טיהור בו תומכי אמלריך ומסייעיו נתפסו ונאסרו. בשנת 1313 פורק מסדר הטמפלרים בקפריסין ונכסיו נמסרו לידי מסדר ההוספיטלרים.

מלך ירושלים

אנרי פעל לממש את זכותו לכתר ממלכת ירושלים שהייתה בתהליכי התפוררות הן בגלל מלחמות האזרחים והן כתוצאה ממהלומות הצבא הממלוכי. במשך שנה שלמה, בין מותו של הוגו השלישי, מלך קפריסין ומותו של יורשו ז'אן השני, הייתה הממלכה בידי שארל הראשון, מלך נאפולי וסיציליה, כיוון שז'אן השני לא תבע את זכויותיו בממלכת ירושלים. זמן מה לאחר הכתרתו כמלך קפריסין שלח אנרי השני שליחים לשאת ולתת עם ראשי מסדר הטמפלרים, ככל הנראה בתיווך חברי מסדר ההוספיטלרים, וביוני 1286 הגיע הצבא הקפריסאי לנמל עכו שם זכה לקבלת פנים נלהבת מצד האוכלוסייה. האתגר האמיתי היה תפיסת מבצר עכו, בו ישב אד פואלשיין, סינישאל הממלכה שקיבל את מינויו משארל הראשון, מלך נאפולי וסיציליה וסירב למסור את השלטון למלך קפריסין. קרבות פרצו בין הקפריסאים לחיל המצב עד להתערבות מפקדי המסדרים הצבאיים ששכנעו את פואלשיין למסור את המצודה תחת ההבטחה כי זכויות פיליפ הרביעי, מלך צרפת יישמרו והמצודה תימסר לשליטת המסדרים הצבאיים ואלו מסרו אותה 4 ימים לאחר מכן לאנרי השני.
ביום 15 באוגוסט 1285 הוכתר אנרי השני למלך ירושלים בקתדרלה של צור - ההכתרה האחרונה של מלך צלבני בארץ הקודש. על פי ההיסטוריונים הצלבניים חגיגות ההכתרה היו המפוארות ביותר שהעיר ראתה. האחדות ושילוב הכוחות הצלבניים נמשך זמן קצר בלבד והקומונות הימיות של איטליה שניגודי האינטרסים הכלכליים והפוליטיים פערו ביניהם תהום שלא ניתן היה לגשר עליה. עיקר האיבה שררה בין פיזה לגנואה שהתחרות הפכה אותן למתחרות השואפות להשמיד כליל זו את זו. עכו שימשה זירת קרב לסכסוכים אלו וביום 25 במאי 1287 תפסו הגנואים את נמל עכו לזמן קצר ושמו את הנמלים הצלבנים תחת הסגר.
במרץ 1289 נכבשה טריפולי על ידי הסולטאן הממלוכי קלאון לאחר מצור של 5 שבועות ולמרות יתרון נוצרי מוחלט על הים, ביום 26 באפריל הובקעה חומת העיר ותושביה נטבחו ללא רחמים, שאר שרידי רוזנות טריפולי נמחו ללא התנגדות. אנרי השני שהגיע לעכו לאחר נפילת טריפולי חתם על הסכם שביתת נשק חדש עם השולטן הממלוכי לתקופה של עשר שנים ועשרה חודשים ששני הצדדים לא האמינו בשמירתה.

מותו של אנרי השני

אנרי השני התחתן עם קוסטנזה מסיציליה (נולדה ב-1303-1307 נפטרה ב-1344) ביום 16 באוקטובר 1317. לבני הזוג לא נולדו ילדים.
אנרי נפטר ביום 31 באוגוסט 1324 בניקוסיה.
בראגה (משקה)

בראגה (Bragă) או בוזה (Boza, Bozahane) הוא משקה מותסס שכיח בטורקיה, דרום מזרח רומניה, אלבניה, מרכז אסיה, בולגריה, מדינות יוגוסלביה לשעבר, אזורים רבים אחרים במזרח אירופה והבלקן ומדינות הים התיכון.

היסטוריה

משקה הבוזה המקורי הוא משקה תוסס, עשוי לרוב מדגנים, בעיקר דוחן או שעורה ומקורו באסיה שם נהגו לשתות אותו בעיקר בחורף. הצרפתי ז'אן ת'בנו שביקר בארץ ישראל בשנת 1658 ציין כי טעמו של המשקה גרוע למדי אבל הוא זול. באמצע המאה השש-עשרה החלו להוסיף לבוזה גם אופיום, חכמי הדת העות'מאניים שבנוסף למלחמתם בהווי שהתפתח בבתי הקפה, הוסיפו כעת גם את שתיית המשקה ה"מועשר". הסולטאן סלים השני היה הראשון שהוציא צו כנגד מוכרי הבוזה וציווה על סגירת הבוזהח'אנה - החנויות לממכר הבוזה. כנראה שצווי הסולטאן לא יכלו להתמודד עם הדרישה למשקה התוסס. ההיסטוריון העות'מאני אבליה צ'לבי כתב כי באיסטנבול בלבד פעלו בתקופתו (מאה שבע-עשרה) שלוש מאות חנויות לממכר בוזה, עובדה שכנראה הניעה את הסולטאן מחמט הרביעי (1687-1648) להוציא צו דומה האוסר על שתיית המשקה. התנגדות השלטונות לשתיית המשקה התוסס המועשר באופיום מובנת לאור תיאורו של הנוסע ליאונרד ראוולף שביקר בארץ ישראל בשנת 1573 וכתב כי "משקה זה גורם לטורקים להיות עליזים ומרוממי רוח כמו שקורה לאנשים שלנו כאשר הם שותים בירה".
הבראגה הוא משקה עכור למראה, חמוץ מתוק, המכיל חומרים מאוד מזינים. הבראגה הוחדרה לארצות הרומניות על ידי הטורקים בתקופת האימפריה העות'מאנית. לפני התקופה המודרנית, הבראגה והלימונדה היו המשקאות המצננים העיקריים שנמכרו ברומניה. המשקאות הופקו על ידי מוכריהם בביתם ונמכרו ברחוב ישירות לקונים הצמאים.
הבראגה מופקת מהרתחת מים עם קמח של גרעיני הצמח Luzula pilosa במשך 3 שעות. הנוזל שנוצר, לאחר ההרתחה והקירור, ללא סינון, בראשיתו של תהליך תסיסה, הוא "הבלאגה הטריה" או "הבלאגה המתוקה". בהמשך תהליך התסיסה הבלאגה מחמיצה ומשנה את טעמה בהתאם. "הבלאגה החמוצה" מכילה כמויות קטנות מאוד של כוהל, בדרך כלל כ-1%. כדי לתת למשקה צבע מתאים נעשה שימוש בסוכר מושחם.
IBM 650

IBM 650 היה אחד המחשבים המחשבים הראשונים של חברת IBM והמחשב הראשון שיוצר בייצור המוני (תמונה). המחשב הושק בשנת 1953 ומעל ל-2000 מערכות יוצרו בין המשלוח הראשון בשנת 1954 לבין 1962. תמיכה במחשב ה 650 ומרכיביו הופסקה בשנת 1969.
המחשב עושה שימוש בארכיטקטורה של שתי כתובות והנתונים והכתובות שניהם עשרוניים. הזיכרון מצוי על גבי תוף מסתובב. 
שלושה מרכיבים למערכת 650 בסיסית:
יחסי סין–קומורו

פוליטיקה

סין רצתה לשמור על קשר עם קומורו כדי לאזן את ההשפעה ההודית והסובייטית (לימים רוסית) באוקיינוס ההודי. באוגוסט 2008 ביקרה משלחת קומוריאנית בסין בביקור בעל רצון טוב. יחד עם שר ההגנה הסיני ליאנג גואנגלי ורמטכ"ל הקומואים החמושים סלימו מוחמד אמירי התחייבו להגביר את שיתוף הפעולה בין צבא שתי המדינות. אמירי הצהיר כי הקומואים ימשיכו לדבוק במדיניות אחת-סין.

סיוע וסחר

לשתי המדינות יש הסכם לשיתוף פעולה כלכלי וטכנולוגי. בשנת 1976, סין החלה בתוכנית סיוע לקומורו וסייעה בבניית פרויקט אספקת מים ב-Nioumakélé, כמו כן גם בנייני ממשל הכוללים את ארמון העם, בנייני משרדים, אחוזות נשיאות וטלוויזיות ושידור מבנים בין פרויקטים אחרים. המסחר הבילטרלי הסתכם בשנת 2002 ב-760,000 דולר.] בשנת 2010 סין הייתה היבואנית השנייה בגודלה לקומורו אחרי צרפת.
קמפיין מקיף בסיוע של סין חיסל ככל הנראה מחלת המלריה מהאי הקומוראי מוהלי (אוכלוסייה 36,000) - ומציג פוטנציאל עולמי. הקמפיין נוהל על ידי לי גוקיאו, אחד החוקרים שפיתחו עשב סיני המשמש כטיפול במלריה לארטמיסינין, ככל הנראה התרופה האנטי-מלריה היעילה ביותר. הקמפיין מתרכז במכון לרפואה טרופית, והתוכנית מסתמכת על ארטמיסיה annua ממוצא היברידי, ששימש למשטר תרופות שלפיו כל תושבי האי, בין אם חולים באופן נראה או לא, נטלו שתי מנות במשך 40 יום מרווח. זה ביטל את המאגר האנושי של המחלה והקטין את האשפוז בבתי חולים ל-1% או פחות מינואר 2008. מבקרי מוהלי נדרשים כעת ליטול תרופות אנטי-מלריות, תערובת של ארטמיסינין, פרימאקין ופירימתמין שסין מספקת בחינם. כשנשאל על יצוא ארטמיסיה צוטטה לי באומרה, "אנחנו רוצים לגדל אותם בסין וכל מה שאנחנו מייצאים תלוי במערכות יחסים דו צדדיות". קומורו ביקש תוכנית דומה עבור גרנדה קומור ואנג'ואן, סך כל האוכלוסייה 760,000, ולי אמר כי בייג'ינג הסכימה באופן עקרוני.
בשנת 2011 סין העניקה לקומורו 4.65 מיליון אירו להקמת בית חולים חדש בן 100 מיטות באנג'ואן. שגריר סין, וואנג ליו, בישר זאת כ"... צעד חדש בשיתוף הפעולה הפרגמטי שלנו מזה 36 שנה".]
בנוסף לסייע לממשלת קומורן במאבק במלריה, בייג'ינג גם הסכימה לספק מימון של 30 מיליון דולר להתקנת רשת סיבים אופטיים שקועים המקשרת את קומורו לשאר מזרח אפריקה.
פלגת הארמייה גרסר

היסטוריה

פלגת הארמייה גרסר הוקמה ב-25 בספטמבר 1944, כאשר אנטון גרסר קיבל פיקוד על פלגת הארמייה נארווה, שהייתה חלק מקבוצת ארמיות צפון באסטוניה. ב-29 באוקטובר 1944 קיבל פיליפ קלפל פיקוד על היחידה, ושמה שונה לפלגת הארמייה קלפל.
What Took You So Long?

רקע וכתיבה

השיר נכתב על ידי אמה בנטון, ריצ'רד סטנרד, ג'וליאן גלאגר, ג'ון תמיס ודייב מורגן והופק על ידי סטנרד וגלאגר. השיר הוא שיר בסגנון הפופ רוק, שמאפיין שירים נוספים מתוך האלבום.
בנוסף לכך, זכה השיר למעמד הכסף בבריטניה בשל סך מכירות של כ-269,737 עותקים.

וידאו קליפ

הווידאו קליפ הנלווה שצולם לשיר הועלה לערוץ ה-Vevo של אמה בנטון ב-29 ביולי 2011, ובוים על ידי גרג מסוק. בתחילת הקליפ הולכת בנטון על כביש מהיר, תוך שהיא מחזיקה מזוודה. במשך הקליפ ניתן לראות אותה מחכה למישהו שלא מגיע.
נכון למאי 2019, מונה הצפיות של הקליפ עומד על כ-4.5 מיליון צפיות.
לי (נהר באנגליה)

נהר לי (באנגלית: Lea או Lee) הוא נהר באנגליה, הזורם מאזור לוטון דרום-מזרחה, דרך הרטפורד, אנפילד, טוטנהאם, סטרטפורד ומזרח לונדון ונשפך אל התמזה. הנהר מהווה גבול טבעי בין אסקס למידלסקס ולהרטפורדשייר. אזור השפך נקרא בו קריק (Bow Creek) ומהווה את הגבול בין הרבעים טאואר האמלטס ממערבו וניוהאם ממזרח לו. לאחר שנים רבות של הזנחה, שוקם עמק הנהר בין 2005 ל-2012 (לרגל אולימפיאדת לונדון) והוא מהווה פארק עירוני גדול לשתי גדות הנהר (באורך 42 ק"מ) בשם "פארק עמק לי" (Lee Valley Park).

אטימולוגיה של השם

לפי Oxford Dictionary of London Place Names, השם לי נזכר בשפה האנגלו סקסונית במאה ה-9, למרות שסביר כי הוא עתיק יותר, כנראה מן השורש הקלטי lug שמשמעו בהיר. השם נכתב Lig(e)an (במקור מ-880) או Lygan (במקור מ-895). בימי הביניים נכתב Luye או Leye. הכתיב Lea מקובל מערבית (במעלה הנהר) להרטפורד ואילו הכתיב Lee מאפיין את חלקו התחתון של הנהר.

היסטוריה

במאה ה-9 מוזכר הנהר כחלק מהגבול בין האנגלים לדנים. מלך אנגליה אלפרד הגדול חסם ב-896 את שפך הנהר לתמזה, כלא את הצי הדני בנהר לי והכניע על ידי כך את הדנים. ב-1110 ציוותה מתילדה, רעיית הנרי הראשון, מלך אנגליה על בניית גשר בעל שלוש קשתות על הנהר שיקל עליה את הגישה למנזר בארקינג. בצד הנהר הוקמו בימי הביניים טחנות מים בבעלות הכנסייה.
ב-1577 הוקם תא השיט (lock) הראשון בנהר, דבר שאיפשר מעבר כלי שיט גדולים במעלה הזרם והפך אותו לנתיב מים. ב-1613 החלה בעמק הלי יצירת New River, מערכת תעלות ונתיבי מים מלאכותיים על מנת להוביל מים צלולים ללונדון ישירות מהרדפורד, תוך מעקף האזורים המזוהמים במורד הלי. דלדול הזרימה במורד הלי תוקן על ידי מערכת תעלות ותאי שיט, הנקראת Lee Navigation, שהוקמה בין השנים (1765-1770), פרי תכנונו של המהנדס האזרחי ג'ון סמיטון (John Smeaton). סעיף של המערכת מחבר את הלי לתעלת ריג'נטס. במהלך המהפכה התעשייתית שימשו מי הלי לאספקת מים למרכזי התעשייה השונים שקמו סביבו, ואלה הזרימו אליו את שפכיהם.
במהלך המאה ה-20 התדלדלה תנועת כלי השיט, הזרימה במיוחד במורד הנהר הואטה מאד ובעמק סביבו התפתחו ביצות וחלקו כוסה (כך למשל ביצות האקני, שהפכו למגרש כדורגל). עוד ב-1944 העלה מתכנן הערים פטריק אברקרומבי (Patrick Abercrombie) רעיונות לשיקום האזור ופיתוחו כפארק לרווחת התושבים, אך לא נעשה דבר. ב-1961 החל פרויקט שיקום מוגבל באזור האקני וב-1967 הוקמה רשות לפיתוח העמק. הפרויקט התרחב והואץ לקראת אולימפיאדת לונדון ב-2012, אז נחנך כפארק עירוני גדול, הכולל מתקני ספורט, מסלולי רכיבה על אופניים, מגרשי גולף, טניס, הוקי שדה ועוד.
שיר על שם הנהר מופיעה באלבומה השלישי של אדל, 25, שיצא ב-20 בנובמבר 2015.
מרי אנינג

ילדות מוקדמת

אנינג נולדה בליים רג'יס, בדרום דורסט, אנגליה. אביה, ריצ'רד אנינג היה נגר. הוא השלים את הכנסתו במכירה של מאובנים לתיירים. את המאובנים מצא בשכבות המאובנים בצוקי חוף הים ליד ביתו. הוא נישא למרי מור, מולי, ב-8 באוגוסט 1793 והזוג עבר לגור בליים בבית שניבנה על הגשר המקומי. לבני הזוג היו עשרה ילדים אך רק מרי ואחיה, ג'וזף, הגיעו לבגרות, זאת עקב תמותת ילדים גבוהה שרווחה באנגליה של התקופה. ב-19 באוגוסט 1800, כשאנינג הייתה בת 15 חודשים, היה מאורע שהפך לחלק מההיסטוריה המקומית. אנינג הפעוטה הוחזקה בידי שכנה שעמדה עם עוד שתי נשים תחת עץ. לפתע פגע ברק בעץ והרג את שלוש הנשים. אנינג הצליחה להינצל ושנים אחר כך חברי הקהילה ראו בסקרנות ובאישיות הנעימה שלה כתוצאה של המאורע שקרה.
ההשכלה של אנינג הייתה מאוד מוגבלת. היא הייתה בבית ספר של יום ראשון שם למדה לקרוא ולכתוב. הכנסייה שהשתייכה אליה הדגישה את חשיבות ההשכלה לעניים. היה ברשותה גיליון של מגזין תאולוגי בו פרסם הכומר ג'יימס ווטון שני מאמרים - האחד מדגיש שאלוהים ברא את העולם בשישה ימים והשני המעודד בדלנים ללמוד את התחום החדש של גאולוגיה.
צחות בדיחותא דקידושין

"צחות בדיחותא דקידושין" הוא מחזה שנכתב על ידי יהודה סומו במאה ה-16 ונחשב למחזה  העברי הראשון.
המחזה משלב בין ארבע עלילות, כאשר המרכזית שבהן עוסקת בזוג אוהבים שרוצה להינשא והכל בהסכמת המשפחות, עד שאביו של החתן נפטר ומוריש את כל רכושו לעבדו האהוב כך שהחתן נשאר חסר כל. בעקבות מהפך זה אם הכלה מתנגדת לשידוך, אולם בצוואת אבי החתן מתגלה סעיף נוסף, שלפיו החתן (הבן) רשאי לבחור פריט אחד מרכוש האב, אי לכך בוחר החתן בעבד. החתן שוב מתעשר כי כל רכושו של העבד עובר אליו וסוף טוב הכל טוב.
אימה אמריקאית: הכת

פיתוח

ב-4 באוקטובר 2016, אושר באופן רשמי כי הסדרה תמשיך אל עונתה השביעית, אשר עתידה לעלות במהלך ספטמבר 2017. ראיין מרפי אישר כי העונה תהיה קשורה אל העונה הרביעית, "פריק שואו"; אך עלילתה תתרחש בימינו אנו. בפברואר 2017, בתוכנית "Watch What Happens Live", מרפי הודיע ​​כי העונה תסוב סביב הבחירות לנשיאות ארצות הברית 2016 ורמז כי ייתכן שתופיע בעונה דמות שתתבסס על הנשיא הנבחר דונלד טראמפ. מרפי ציין כי עלילת העונה תסוב אחר שני צדדים מנוגדים של הפוליטיקה. בנוסף, מרפי גם אמר כי הוא "יאיר וידגיש" קבוצות של אנשים שהוא מאמין כי "מתעלמים מהם בממשל הנוכחי [של טראמפ], ואנשים מפחדים ומרגישים מאוימים מכך שחייהם יילקחו מהם".
מאוחר יותר, מרפי אישר כי עלילת העונה תתקיים לאחר הבחירות לנשיאות, כשהפרק הראשון יתקיים בליל הבחירות. מרפי הסביר כי "עשר הדקות הראשונות של העונה יתרחשו בצורה מטרידה ומקאברית בליל הבחירות, ויש משהו נוראי שקורה בחיים של הדמויות שלנו בליל הבחירות, בזמן שהם צופים בכל מה שקורה". במקביל, מרפי חשף כי העונה לא תכלול את דמויותיהם של דונלד טראמפ או הילרי קלינטון, ואמר כי " סיפור אימה הוא תמיד אלגורי, אז הבחירות ישמשו כאלגוריה." באפריל 2017, מרפי אישר כי קטעי ארכיון של ליל הבחירות ישומשו עבור בכורת העונה.
דרך הטוויטר, מרפי גילה לעוקבים שלו כי הוא יפרסם פרטים על העונה וכן את שמה של העונה בתאריך 20 ביולי. בנוסף, מרפי אף הכריז כי כותרות הפתיחה יחזרו לסדרה לאחר שנעדרו מעונתה הקודמת.
בכנס הקומיק-קון, סן דייגו שנערך ב-20 ביולי 2017, מרפי הכריז כי הכותרת הנוכחית של העונה תהיה "הכת" (Cult, באנגלית). מרפי גם חשף כי עלילת העונה תתרחש במישיגן, ואישר כי העונה תהיה מורכבת מ-11 פרקים בסך הכול, וכי הבכורה תתקיים ב-5 בספטמבר 2017. בפעם הראשונה בהיסטוריה של הסדרה, הסדרה תשודר בימי שלישי במקום בימי רביעי.

צילומים

בפברואר 2017, הוכרז כי העונה תחל את צילומיה העיקריים ביוני 2017. חודש לאחר מכן, צילומי העונה הוקדמו למאי 2017. ב-24 במאי 2017 התסריטאי והמפיק ג'ון גריי אישר כי אכן העונה החלה את צילומיה.
יום נבדה

יום נבדה (באנגלית: Nevada Day) הוא יום חג לאומי במדינת נבדה שבארצות הברית. היום נחוג מדי שנה, ביום שישי האחרון של חודש אוקטובר ומציין את יום הצטרפותה של נבדה לארצות הברית, ב-31 באוקטובר 1864. החג צוין לראשונה בשנות ה-70 של המאה ה-19, ובשנת 1933 נחקק חוק מדינתי הקובע את היום כיום חג לאומי.
זהו יום חופש מדינתי, וכל משרדי הממשלה המדינתיים וכן משרדים מוניציפליים ומחוזיים, בתי ספר ומוסדות ציבור אינם פועלים. חלק מהמוסדות הפרטיים במדינה, כגון בנקים, סגורים ביום זה.
בקרסון סיטי, בירת המדינה נערכת תהלוכה חגיגית לציון יום החג.